**ДРАМСКИ СЦЕНАРИО ЗА СВЕТОСАВСКУ АКАДЕМИЈУ**

**ХИМНА СВ. САВИ**

ВОДИТЕЉ: НЕМА ИСТИНСКОГ ЖИВОТА АКО ТО НИЈЕ ЖИВОТ ВЕЧНИ. ЖИВОТ СВЕТОГ САВЕ НИЈЕДНОГ ИСКРЕНОГ БОГОТРАЖИТЕЉА НЕ МОЖЕ ОСТАВИТИ РАВНОДУШНИМ. КАО ШТО СЕ НА СМИРЕНОЈ ВОДИ ОГЛЕДА ЛИК, ТАКО СЕ У СМИРЕНОЈ ДУШИ ОГЛЕДА БОГ. НЕКА НАМ СВАКО ОБРАЋАЊЕ ГОСПОДУ, А ПОСЕБНО НА ОВАЈ СВЕТИ ДАН БУДЕ ПОД ОКРИЉЕМ СВЕТОСАВЉА, ПРАВОСЛАВЉА. УСКЛИКНИМО С ЉУБАВЉУ.

СЦЕНА 1

НАРАТОР: Мољаше се Свевишњем, свако за себе, Немања и Ана, у сузама.

НЕМАЊА:Владико, Господе Боже, Сведржитељу, који си негда послушао Аврама и Сару и остале праведнике, који су се молили за чедо, услиши данас и нас грешне слуге своје што ти се моле.

АНА: Дај нам, по твојој доброти, да добијемо још једно мушко чедо, које ће бити утеха души нашој и тобом наследник наше државе.

НЕМАЊА: И жезал старости наше, на кога ћемо положити руке и починити.И дајемо ти заједничке обете: од чистоте тела све до краја живота сачуваћемо се.

(пјесма : ТЕБЕ ПОЈЕМ)

 СЦЕНА 2

НАРАТОР: Бог је милостив. Немању и Ану благословио је чедом. Сковаше се велики планови том великом чеду, али „ чудни су путеви Господњи“. Растко бијаше одабран својим рођењем да постане највећи духовни вођа православља и свој живот посвети вјери изван овоземаљских радости. Залуд бијаху планови и као што то обично бива „човјек снује, а Бог одређује“. Тако потрага за Растком бијеше узалудно тумарање, тешка срца вратише се у Рас.

АНА: Зашто, о Боже, зашто? Не корим, не морим, не тужим, прихватићу све што је од Тебе, Господе, ако је….од Тебе! Али, не могу да прихватим да га више нећу видјети, не, не могу….

НЕМАЊА: Господ, који нам га је дао, помоћи ће нам и да га видимо опет!

 (позива војводу)

НЕМАЊА: Зовите ми војводу. Одмах!

ВОЈВОДА: Зборите, велики жупане!

НЕМАЊА: Иди, одмах узми неколико официра и смјеста крените у правцу Солуна, па чак и до Свете Горе, ако је потребно.Нађите Растка! Вратите га кући!

СЦЕНА 3

ВОЈВОДА: Преблаги принче, шаљу ме твоји родитељи, велика је туга на двору. Морате се вратити. Молим Вас, не отежавајте ми….Вратимо се у Рас.

( Растко прилази војводи и баца му пред ноге свежањ са старим одијелом )

РАСТКО: Однеси ово мојим родитељима и збори им овако:“ Видех вашег сина, али не као Растка, већ као монаха под именом Сава“. Даћеш им и ово, ту сам им све објаснио.

( Растко у руци држи писмо и даје војводи да преда Немањи и Ани)

ВОЈВОДА: О, ти, без милости, камена срца! Преварио си свога оца, растужио си мајку, па сад и нас. Бојиш ли се Бога?

РАСТКО: Како да се бојим Бога, када ме Он зове себи? (осмијех…и зачуђен поглед)

( пјесма: ГОВОРИ ГОСПОДЕ владике Николаја Велимировића)

Излази ВЛАДИКА и говори текст:

Теби, учитељу учитеља наших, царе царева наших и наставниче духовника наших, племићу Христов, племенити оче Саво, украсе наш и лепото историје наше, ево и ми сабрани данас у овоме х.раму посвећеном теби, у овом великом светском граду, нејаки и грешни, сиромашни у свему осим у гресима нашим, теби ево уздижемо срца и молимо ти се: као достојни и увенчани светац наш моли са пречистом Богородицом и свим светим Христа Бога за нас да се обожимо, сложимо и умножимо!!! Амин!

(пјесма: ИСТОЧНИЧЕ ЖИВОНОСНИ)

РАСТКО: СИНОВИ, НЕ ЗАБОРАВИТЕ МОЈИХ ЗАКОНА, А СРЦЕ ВАШЕ НЕКА ЧУВА РЕЧИ МОЈЕ, ЈЕР ДУЖИНА ЖИВЉЕЊА И ГОДИНЕ ЖИВОТА И СВЕТА, ДОДАЋЕ ВАМ СЕ. МИЛОСТИЊА И ВЕРА НЕКА ВАС НЕ ОСТАВЉАЈУ, ПРИВЕЖИТЕ ИХ О СВОЈ ВРАТ И НАПИШИТЕ НА ТАБЛИЦИ СРДАЦА СВОЈИХ И НАЋИ ЋЕТЕ БЛАГОДАТ. И ПОМИШЉАЈТЕ ДОБРО ПРЕД БОГОМ И ЉУДИМА. УЗДАЈТЕ СЕ СВИМ СРЦЕМ У БОГА, А СВОЈОМ ПРЕМУДРОШЋУ, НЕ ВЕЛИЧАЈТЕ СЕ. НА СВИМ ПУТЕВИМА СВОЈИМ ЗНАЈТЕ ДА ПРАВИ БУДУ ПУТЕВИ ВАШИ, И НОГЕ ВАШЕ НЕЋЕ СЕ СПОТИЦАТИ.

(АГНИ ПАРТЕНЕ)

 Припремила Мр Сања Ђурић